മന് കി ബാത്ത് : ഉത്സവകാലം: കോവിഡ് പ്രോട്ടോക്കോള് ഓര്മിപ്പിച്ച് പ്രധാനമന്ത്രി ന്യൂഡല്ഹി: എല്ലാവരും വാക്സിന് എടുക്കണമെന്നും വരുന്ന ഉത്സവകാലത്ത് കോവിഡ് സുരക്ഷാ പ്രോട്ടോക്കോള് പാലിക്കണമെന്നും പ്രധാനമന്ത്രി നരേന്ദ്ര മോദി.ശുചിത്വം, നദികള് എന്നിവയുടെ പ്രധാന്യത്തെക്കുറിച്ചു പറഞ്ഞ മോദി, പ്രാദേശിക ഖാദി ഉല്പ്പന്നങ്ങള് വാങ്ങാനും ജനങ്ങളോട് ആവശ്യപ്പെട്ടു. പ്രതിമാസ റേഡിയോ പ്രക്ഷേപണ പരിപാടിയായ മന് കി ബാത്തിന്റെ 81ാം പതിപ്പില് സംസാരിക്കുകയായിരുന്നു പ്രധാനമന്ത്രി. ഉത്സവങ്ങള് അടുത്തുവരികയാണ്. നമ്മള് കോവിഡിനെതിരായ പോരാട്ടം തുടരണം. എല്ലാവരും സുരക്ഷാ മാനദണ്ഡങ്ങള് പാലിക്കണം. നമ്മള് വാക്സിനെടുക്കുക മാത്രമല്ല ചെയ്യേണ്ടത്. വാക്സിനെടുക്കാന് മറ്റുള്ളവരെ പ്രോത്സാഹിപ്പിക്കുകയും വേണം. വാക്സിനേഷന് ദൗത്യത്തില് ടീം ഇന്ത്യ നിരവധി റെക്കോഡുകള് നേടിക്കഴിഞ്ഞു. നദികളുടെ പ്രധാന്യത്തെക്കുറിച്ചു സൂചിപ്പിച്ച മോദി, തമിഴ്നാട്ടിലും ബിഹാറിലും നടക്കുന്ന ചില നദീ സംരക്ഷണ പ്രവര്ത്തനങ്ങളെക്കുറിച്ച് എടുത്തുപറഞ്ഞു. തനിക്കുലഭിച്ച ഉപഹാരങ്ങളുടെ ഇ ലേലം വരും ദിവസങ്ങളില് നടക്കുമെന്നും ലഭിക്കുന്ന വരുമാനം നമാമി ഗംഗ പ്രചാരണത്തിനായി സമര്പ്പിക്കുമെന്നും മോദി പറഞ്ഞു. മഹാത്മാഗാന്ധി ശുചിത്വത്തിന്റെ വലിയ പ്രചാരകനായിരുന്നു. ശുചിത്വത്തെ അദ്ദേഹം ഒരു ബഹുജനമുന്നേറ്റമാക്കി, സ്വാതന്ത്ര്യ സ്വപ്നങ്ങളുമായി കൂട്ടിച്ചേര്ത്തു. ഖാദി ഉല്പ്പന്നങ്ങള് വാങ്ങുകയും ഗാന്ധിജയന്തി ആവേശത്തോടെ ആഘോഷിക്കുകയും ചെയ്യാം.